Só romanties… maar o wee, daar trek die fotograaf! | Netwerk24
Deur Ross Michaels 16 Mei 2021 00:22
Megan Edwards was geskok toe haar kêrel oplaas die ja-woord vra, maar glad nie so onkant betrap soos haar suster nie.
Agge nee! Daar val sy al weer. Celine Edwards het drie maal gestruikel toe haar sussie verloof raak.
Hulle was verlede Dinsdag in Kogelbaai buite Kaapstad toe die 23-jarige Celine 'n romantiese deuntjie hoor. Celine het gou snuf in die neus gekry dat hiér 'n groot oomblik kom en sy wou 'n selfoonvideo neem.
Dit was toe Megan (26) se kêrel, Ian Share (31), die groot vraag gevra het.
In die video wat die kuberruim laat skud van die lag, kan mens sien hoe die arme Celine drie maal oor 'n klip struikel in haar opgewondenheid om die gebeure af te neem.
Megan en Ian was so vasgevang in die oomblik dat hulle nie eens bewus was van wat langs hulle aangaan nie.
"Ek het nie eens besef sy het drie keer geval nie. Ek was net in die oomblik van 'dit gaan nou rêrig met my gebeur ek het lank gewag hiervoor'," sê Megan.
Die paartjie vier hul verlowing.
Die paartjie van Pretoria-Noord is meer as drie jaar in 'n verhouding en was met vakansie in die Kaap.
Ian het vir Megan gesê hulle gaan braai en toe sien sy die piekniek en hartjies wat op die strand reggesit is.
Maar Celine se selfoonvideo wys net sand en wolke.
Sy het drie keer gestruikel, ironies genoeg terwyl Andy Grammer se liedjie "Don't Give Up On Me" gespeel het:
"I'm not givin' up, givin' up, no, not yet / Even when I'm down to my last breath."
Ian se neef Jakkie Booysen het die gebeure van die ander kant afgeneem. Dit wys hoe Celine haar balans verloor.
Nou lag Celine darem oor die video wat haar kitsroem besorg het. Hulle is nie seker hoe die video versprei is nie.
"As familie het ons die video gehad en vanoggend toe ek op Facebook gaan, sien ek (die musikant) Appel het dit geshare en van daar gaan dit viral!"
Megan en Ian se troudatum is 28 Mei 2022. Maar is dit genoeg kans vir sus Celine om haar videografievaardighede te slyp?